 

**בבית הדין הצבאי המחוזי**

**במחוז שיפוטי ח"א**

**בפני השופטים: אל"ם אחסאן חלבי - אב"ד**

 **סרן ליעד דובר - שופט**

 **סרן שי כהן - שופט**

**בעניין: התובע הצבאי (ע"י ב"כ, קמ"ש נאור אלון סוסנוסקי)**

**נגד**

**ח/XXX טוראי ר' ק' (ע"י ב"כ, עו"ד ירון פורר)**

**הכרעת - דין**

על פי הודאתו, מורשע הנאשם בעבירות הבאות:

1. סחר בסם מסוכן, לפי סעיפים 13 ו-19א לפקודת הסמים המסוכנים [נוסח חדש] התשל"ג-1973.
2. סחר בסם מסוכן, לפי סעיפים 13 ו-19א לפקודת הסמים המסוכנים [נוסח חדש] התשל"ג-1973.
3. הספקת סם מסוכן, לפי סעיפים 13 ו-19א לפקודת הסמים המסוכנים [נוסח חדש] התשל"ג-1973.
4. שימוש בסם מסוכן, לפי סעיפים 7(א) ו-7(ג) סיפה, לפקודת הסמים המסוכנים [נוסח חדש] התשל"ג-1973,
5. סירוב להיבדק לשם גילוי שימוש בסמים מסוכנים, לפי סעיף 127א+ 250א לחוק השיפוט הצבאי, התשט"ו-1955.

והכל בהתאם לכתב האישום המתוקן ולפרטים הנוספים.

1. **ניתנה היום, י' בשבט התש"פ, 05.02.2020, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

שופט אב"ד שופט

**גזר -דין**

הנאשם הורשע על פי הודאתו בעבירות שעניינן סחר בסם מסוכן, הספקת סם מסוכן, שימוש בסם מסוכן, וכן סירוב להיבדק לשם גילוי שימוש בסם מסוכן. הנאשם הורשע בעבירות אלו על סמך הודאתו בכתב אישום מתוקן אשר התגבש במסגרת הסדר טיעון בו נקשרו הצדדים.

על פי עובדות כתב האישום המתוקן, וכן על סמך הפרטים הנוספים, נגד הנאשם הופעל סוכן חשאי של מצ"ח, בהתבסס על מידע מודיעיני. ההיכרות בין הנאשם לסוכן הייתה ביום 22/09/2019 והנאשם ביצע עם הסוכן שלוש עסקאות של סחר בסם מסוכן כדלקמן: ביום 23/09/2019 מכר הנאשם לסוכן סם מסוכן מסוג קנאביס במשקל של כ-10 גרם נטו תמורת 500 ₪; ביום 25/09/2019 מכר הנאשם לסוכן סם מסוכן מסוג קנאביס במשקל של כ-30 גרם נטו תמורת 1100 ₪ ; וביום 03/10/2019 מכר הנאשם לסוכן סם מסוכן מסוג קנאביס במשקל של כ-100 גרם נטו תמורת 3200 ₪. לצד אלו, מכר הנאשם לאזרח, במספר הזדמנויות סם מסוג קנאביס במחיר של 60 ₪ עבור גרם אחד של הסם, וכן סיפק סם מסוכן מסוג קנאביס לחייל אחר שמשרת עמו, בבסיס היחידה. כמו כן, ביצע הנאשם שימוש בסם מסוכן לאורך מספר חודשים הן בנסיבות צבאיות, יחד עם חיילים אחרים, והן בנסיבות אזרחיות. במהלך החקירה אשר נפתחה נגד הנאשם סירב האחרון למסור דגימת שתן על אף שהוצא נגדו צו שחייב אותו לעשות כן. מן הפרטים הנוספים עולה בנוסף למה שנאמר כי ברשות הנאשם נתפסו סמים מסוכנים וכן כלי לצריכת סם מסוכן.

כאמור, הרשעת הנאשם ניתנה על סמך הודאתו במסגרת הסדר טיעון בו נקשרו הצדדים. על פי ההסדר התבקשנו להטיל על הנאשם 14 חודשי מאסר לריצוי בפועל מיום מעצרו, מאסר מותנה, פסילת רישיונות נהיגה בפועל למשך 364 ימים, קנס כספי בסך 7000 ₪ וכן הפעלת התחייבות מגזר דין קודם, בסך 3000 ₪.

הצדדים טענו בפנינו כי בעת גיבוש ההסדר נתנו את דעתם לחומרת העבירות בהן כשל הנאשם, בעיקר מספר ההזדמנויות בהן סחר בסם, היקף הסם אותו מכר, וגם צריכת הסם לרבות בנסיבות צבאיות. לצד האמור, טענו הצדדים כי נתנו משקל משמעותי להודאת הנאשם במיוחס לו בכתב האישום המתוקן תוך חיסכון בזמן שיפוטי יקר ובעיקר תוך ויתור על טענות ראייתיות. הצדדים תמכו את טיעוניהם גם בקיומם של נסיבות אישיות ומשפחתיות מורכבות. ההגנה הדגישה את התיקון המשמעותי שנערך בכתב האישום, את רכיבי הענישה השונים עליהם סוכם ואת החיסכון המשמעותי באי שמיעת עדים, ובכלל אלו סוכנים ומפעילים של מצ"ח.

לאחר ששמענו את טיעוני הצדדים, בחנו את העבירות בהן כשל הנאשם ואת נסיבות ביצוע עבירות אלו וכן נתנו את דעתינו לטעמים אשר הציגו הצדדים, ובסופו של יום, ועל אף שאנו סבורים כי מדובר בהסדר שהקל עם הנאשם במידה שאינה מבוטלת, ראינו לנכון לכבדו ולא להתערב בו.

אין צורך להכביר מילים באשר לחומרה שבמעשיו של הנאשם. צריכת סם מסוכן על ידי חיילי צה"ל מהווה גורם סיכון משמעותי לקיום המשימות הנדרשות בצה"ל ולביטחון המדינה, יהיה תפקידו של החייל אשר יהיו. בעניינו של הנאשם לא רק שמדובר בשימושים חוזרים בסם מסוכן אלא גם בשימושים בתוככי היחידה הצבאית יחד עם חיילים אחרים. אולם בכך לא די, הנאשם עסק הלכה למעשה בסחר בסם מסוכן והספקתו במספר הזדמנויות ובכך כשל כישלון חמור ביותר שבכוחו לפגוע גם בחברה בכללותה. מן המקום הזה, ולפי שורת הדין, היה מקום להחמיר בעונש הממשי שיוטל על הנאשם.

מנגד, לא ניתן להתעלם מהבחירה המודעת של הנאשם ליטול אחריות על המעשים תוך ויתור על טענות מצידו ותוך חיסכון בזמן שיפוטי. הצדדים הדגישו את הסוגיות הראייתיות שעלו אגב ההידברות לגיבוש ההסדר. כמו כן לא ניתן להתעלם מנסיבות הרקע של הנאשם. בקצרה יצוין כי מדובר במי שהגיע לשירות בצה"ל עם עבר פלילי, על אף שלא דובר בהרשעה, וגויס כחייל בגיוס מיוחד. הנאשם, חרף קשיים מבית הצליח גם לשרוד שירות צבאי תקין ושירת במשך כשנתיים.

מובן כי ההלכה הפסוקה מצווה עלינו לכבד הסדר טיעון ולא להתערב בהם היכן שלא ניתן לקבוע כי אינם סבירים. לא ניתן לומר כי ההסדר שהתגבש אינו סביר ועל כן, ועל אף קולתו, אנו מאמצים אותו.

נדגיש בשולי הדברים כי אנו מודעים לכך שעתירת הצדדים בעניין פסילת הרישיונות חורגת אף היא לקולה מהפסילה הסטטוטורית, אולם בשים לב לכל רכיבי הענישה ומסקנתנו הכללית, לא ראינו טעם להתערב גם ברכיב זה.

**על הנאשם נגזרים, אפוא, העונשים הבאים:**

1. **ארבעה עשר (14) חודשי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעה (9) חודשים למשך שלוש (3) שנים, שלא יעבור כל עבירה מסוג פשע לפי פקודת הסמים המסוכנים.**
3. **עונש מאסר מותנה בן ארבעה (4) חודשים למשך שנתיים (2), שלא יעבור עבירה מסוג עוון לפי פקודת הסמים המסוכנים או עבירה לפי חוק המאבק בתופעת השימוש בחומרים מסכנים.**
4. **עונש מאסר מותנה בן שלושים (30) ימים למשך שנה (1), שלא יעבור עבירה שעניינה סירוב להיבדק לשם גילוי שימוש בסמים מסוכנים.**
5. **הפעלת התחייבות מתיק בית המשפט לנוער (פתח תקווה)54587-2-2017, מיום 19/10/2017, על סך שלושת אלפים ש"ח (3000 ₪).**
6. **קנס כספי בסך שבעת אלפים ש"ח (7000 ₪).**

**הסכום כולו, עשרת אלפים ₪ (10,000 ₪), ישולם על ידי הנאשם בעשרים (20) תשלומים חודשיים עוקבים ושווים החל מיום 01/08/2020 על פי שוברים שימסרו לנאשם במזכירות בית הדין. הסכום כולו יועבר לקרן החילוט על פי פקודת הסמים המסוכנים.**

1. **פסילה מקבל או מהחזק רישיונות נהיגה בפועל לתקופה בת שלוש מאות שישים וארבעה (364) ימים, אשר תימנה מיום סיום ריצוי עונש המאסר בפועל. רשמנו לפנינו את הצהרת הנאשם כי אינו מחזיק בכל רישיון נהיגה.**
2. **זכות ערעור כחוק.**
* **ניתנה היום, י' בשבט התש"ף, 05.02.2020, והודעה בפומבי ובמעמד הצדדים.**

\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

 שופט אב"ד שופט

**העתק נכון מהמקור

ק' בית הדין**

**נערך על ידי: ט.א.**

**בתאריך: 05.02.2020.**

**חתימת המגיה: כ' ג'.**